钦定古今图书集成/历象汇编/庶征典/第134卷 > 《为留守作奏庆山醴泉表》张说
## 钦定古今图书集成/历象汇编/庶征典/第134卷 > 《为留守作奏庆山醴泉表》张说

臣言：“臣闻至德洞微，天鉴不远；休征秘景，时和则见。
是知绵代旷历，庆牒祥经，帝皇有必感之符，神灵无
虚出之瑞。伏惟天册金轮圣神皇帝陛下金镜御天，
璿衡考政，钦若元象，弘济苍甿。茂功将大造混成，纯
化，与阳和俱扇。朝百神之乐职，宅万国之欢心。嘉气
内充，淫雨外息，岂止摇风纪月之草，列莳于阶除；仪”
箫御箓之禽，相鸣于户阁而已。固有发祯厚载，抽贶
泉源，表元德之潜通，显黄祇之昭报。臣于六月二十
五日得所部万年县令郑国忠状，称云“六月十四日，
县界霸陵乡有庆山见醴泉出。”臣谨差司户参军孙
履直对山侧百姓检问得状，其山平地涌拔，周回数
里，列置三峰，齐高百仞。山见之日，天青无云，异雷雨
之迁徙，非崖岸之骞震。欻尔隆崇，巍然葱蔚，阡陌如
旧，草树不移，验益地之祥图，知太乙之灵化。山南又
有醴泉三道，引注三池，分流接润，运山对浦，各深丈
馀，广百步，味色甘洁，特异常泉，比仙浆于轩后，均愈
疾于汉代。臣按孙氏《瑞应图》曰：“庆山者，德茂则生。”臣
又按《白虎通》曰：“醴泉者，义泉也，可以养老，常出于京
师。”《礼斗威仪》曰：“人君乘土而王，其政太平，其醴泉涌。”
《潜潭巴》曰：“君臣和德，道度叶中，则醴泉出。”臣窃以五
行推之，六月土王，神在未，母之象也。土为官，君之义
也；水为智，土为信，水伏于土，臣之道也；水相于金，子
之佐也。今土以月王而高，水从土制而静，天意若曰
母王，“君尊，良臣善相，仁化致理，德茂时平”之应也。臣
又以山为镇国，水实利人，县有万年之名，山得三仙
之类。此盖金契景福，宝祚昌图，邦固不移之基，君永
无疆之寿。自永昌之后，迄于兹辰，地宝屡升，神山再
耸，未若连岩结庆，并泌流甘，群瑞同区，二美齐举，高
视古今，曾无拟议。信可以纪元立号，荐庙登郊，彰贲
亿龄，愉衍万宇。臣厚司京尹，忝寄留台，牧西土之疲
人，荷东蕃之馀宠。游泳鸿露，震悚明神，禧祉有归，光启玆部，喜睹殊观，什百恒流，踊跃一隅，驰诚双阙。伏
请宣付史馆，颁示朝廷。无任凫藻之至，谨遣某官进
图奉进。